TRT แรลลี่ 5 วันพุ่ง 99% รับครม.เคาะแพคเกจรถอีวี หนุนธุรกิจ “แบตเตอรี่ลิเธียม” โตเด่น
TRT รับอานิสงส์ ครม.เคาะแพคเกจรถอีวีเพื่อกระตุ้นการใช้รถอีวีในไทย หนุนธุรกิจ "แบตเตอรี่ลิเธียม" โตเด่น ตามดีมานด์การผลิต
18 ก.พ. 2565

ผู้สื่อข่าวรายงานว่าวันนี้ (18 ก.พ. 2565) ราคาหุ้นบริษัท ถิรไทย จำกัด (มหาชน) หรือ TRT ณ เวลา 10:25 น. อยู่ที่ระดับ 6.10 บาท เพิ่มขึ้น 0.70 บาท หรือ 12.96% โดยทำจุดสูงสุดที่ 6.40 บาท และทำจุดต่ำสุดที่ 5.60 บาท ด้วยมูลค่าการซื้อขาย 239.29 ล้านบาท

ทั้งนี้ราคาหุ้น TRT ปรับตัวขึ้นมาต่อเนื่อง 5 วันติดนับตั้งแต่ราคาหุ้นปิดที่ระดับ 3.06 บาท เมื่อวันที่ 10 ก.พ. 2565 คิดเป็นการปรับตัวเพิ่มขึ้น 3.04 บาท หรือคิดเป็น 99%
สำหรับ TRT ราคาหุ้นบนกระดานปรับตัวขึ้นร้อนแรง ขานรับประเด็นจากกรณีหลังเมื่อวันที่ 15 กุมภาพันธ์ 2565 ทางที่ประธานการประชุมคณะรัฐมนตรี (ครม.) ครั้งที่ 7/2565 มีการพิจารณาแพคเกจยานยนต์ไฟฟ้า (อีวี) เพื่อกระตุ้นการใช้รถอีวีในไทย 3 ประเภท ได้แก่ รถยนต์ รถจักรยานยนต์ และรถกระบะ สำหรับมาตรการดังกล่าวจะส่งเสริมให้เกิดการใช้รถยนต์แบตเตอรี่ไฟฟ้า 3 กลุ่ม คือ 1.เงินอุดหนุนรถยนต์และรถกระบะคันละ 70,000-150,000 บาทต่อคัน และรถจักรยานยนต์ 18,000 บาทต่อคัน
2.ลดภาษีสรรพสามิตรถยนต์จาก 8% เป็น 2% และรถกระบะเป็น 0% 3.ลดอากรขาเข้ารถยนต์ที่ผลิตต่างประเทศและนำเข้าทั้งคัน (CBU) สูงสุด 40% สำหรับรถยนต์ถึงปี 2566 4.ยกเว้นอากรขาเข้ารถยนต์ที่ผลิตในประเทศ (CKD) จำนวน 9 รายการ อย่างไรก็ตาม รถกระบะ ต้องผลิตในประเทศเท่านั้น จึงได้สิทธินี้ รถยนต์และรถจักรยานยนต์นำเข้าได้ แต่ปีที่ 3 ต้องผลิตในประเทศ
อย่างไรก็ตามจาก ครม.มีการพิจารณาแพคเกจยานยนต์ไฟฟ้า (อีวี) ทาง TRT จะได้รับประโยชน์ เนื่องจากก่อนหน้านายสัมพันธ์ วงษ์ปาน กรรมการผู้จัดการ TRT เปิดเผยว่า บริษัทฯ ได้รับคำสั่งซื้อ “แบตเตอรี่ลิเธียม” ซึ่งเป็นสินค้าในกลุ่ม NON- Transformer ของบริษัทฯ จาก บริษัท บียอนด์ กรีน จำกัด ซึ่งเป็นผู้นำด้านธุรกิจรถไฟฟ้าอเนกประสงค์ครบวงจรในภูมิภาคเอเชีย โดยสั่งซื้อ “Lithium Battery : 48V 75Ah 1 box BMS 200A with 12V power port and coulomb indiator” พร้อมอุปกรณ์ Charger 54.75V 15A  และถาดรองแบตเตอร์รี่ จำนวน 2.88 MWh เพื่อใช้สำหรับรถไฟฟ้าอเนกประสงค์ หรือรถกอล์ฟ
สำหรับคำสั่งซื้อ “แบตเตอรี่ลิเธียม” ในครั้งนี้มีขนาดถึง 2.88 MWh เป็นโปรเจกต์ที่ร่วมมือกันขนาดใหญ่ที่สุดที่เคยมีการทำตลาดในประเทศไทย โดยข้อดีของ “แบตเตอรี่ลิเธียม” มีอายุการใช้งานอย่างน้อย 4-5 ปี หรือเทียบกับ แบตเตอรี่ตะกั่วกรดจำนวน 3 รอบ ทำให้คุ้มค่าในการลงทุนเป็นอย่างมาก ซึ่งบริษัทรับประกันคุณภาพของแบตเตอรี่ลิเธียมเป็นระยะเวลา 4 ปี พร้อมทั้งยังรับประกันตัวชาร์ต (Charger) 54.75 V 15A เป็นระยะเวลา 2 ปี อีกด้วย
ด้านนายอมฤต สุวรรณเศวต ประธานเจ้าหน้าที่บริหาร บริษัท บียอนด์ กรีน จำกัด กล่าวว่า บริษัทฯ เป็นผู้นำตลาดทางด้านธุรกิจรถไฟฟ้าอเนกประสงค์ครบวงจรในภูมิภาคเอเชีย โดยเป็นผู้แทนจำหน่ายรถอเนกประสงค์ แบรนด์ Club Car อย่างเป็นทางการในประเทศไทย ซึ่งเป็นแบรนด์อันดับหนึ่งที่ได้รับการยอมรับในระดับโลก ซึ่งมีกลุ่มลูกค้าทั้ง หน่วยงานภาครัฐ ธุรกิจภาคเอกชน ตลอดจนลูกค้ารายย่อยในฐานะผู้ให้สัมปทาน และให้บริการเช่ารถไฟฟ้ารายใหญ่ที่สุดในประเทศไทย รวมกว่า 4,000 คัน ทั้งในสนามกอล์ฟชั้นนำ โรงพยาบาลคุณภาพ และธุรกิจอุตสาหกรรม ด้วยประสบการณ์กว่า 30 ปี โดยทีมงานผู้เชี่ยวชาญในวงการรถไฟฟ้าอเนกประสงค์ และพาหนะโดยสารสำหรับงานบริการ
โดยปัจจุบันมีศูนย์บริการจำนวน 11 สาขา ซึ่งภายในปี 2568 จะมีจำนวนสาขารวม 61 สาขาทั่วประเทศ เพื่อตอบสนองความต้องการของลูกค้าได้อย่างรวดเร็วครบถ้วน ตามมาตรฐาน Club Car และความต้องการของตลาดรถไฟฟ้าอเนกประสงค์ที่กำลังเติบโตเป็นอย่างมาก
อนึ่งการร่วมมือกับ TRT ในครั้งนี้ถือเป็นการร่วมมือครั้งสำคัญในการทำตลาด “แบตเตอรี่ลิเธียม” ในประเทศไทย ซึ่งความต้องการของแบตเตอรี่ลิเธียมทั้งของบริษัทฯ เอง และในตลาดเอง ยังมีความต้องการสูงมาก คาดว่าจะสามารถจัดจำหน่ายได้เป็นอย่างดี ประกอบกับบริษัทฯ ยังได้รับการแต่งตั้งเป็นตัวแทนจำหน่ายแบตเตอรี่ลิเธียมสำหรับรถอเนกประสงค์ให้กับ TRT แต่เพียงผู้เดียว โดยตั้งเป้ายอดขายในปีแรก 2565 กว่า 200 ล้านบาทอีกด้วย